1. ปัจจัยความเสี่ยง

1.1 ความเสี่ยงที่สินทรัพย์อาจจะด้อยค่าลง

1.1.1 เบี้ยประกันภัยค้างรับ

บริษัทฯ มีเบี้ยประกันภัยค้างรับ ณ วันที่ 31 ธันวาคม 2550 จำนวน 223.96 ล้านบาท
ซึ่งได้ติดตามอย่างใกล้ชิดให้ลูกหนี้ชำระเงิน เพื่อป้องกันมิให้เบี้ยประกันภัยค้างรับด้อยค่าลง
อายุหนี้ของเบี้ยประกันภัยค้างรับสุทธิ ณ สิ้นปี 2550 เพิ่มขึ้นเล็กน้อยจาก 62 วัน ณ สิ้นปี 2549
เป็น 68 วัน ส่วนหนึ่งเป็นเพราะว่าบริษัทฯ มียอดขายเพิ่มขึ้นในช่วงปลายปี 2550
ซึ่งจะชำระเงินในช่วงต้นปี 2551

บริษัทฯ ได้ตั้งค่าเผื่อหนี้สงสัยจะสูญสำหรับเบี้ยประกันภัยค้างรับเมื่อสิ้นปี 2550 ทั้งสิ้น 44.23
ล้านบาท ซึ่งต่ำกว่ากับปีที่ผ่านมาที่เท่ากับ 46.85 ล้านบาท
เนื่องจากได้รับชำระเงินจากลูกหนี้ที่บริษัทฯ ตั้งค่าเผื่อหนี้สงสัยจะสูญไปแล้ว

1.1.2 เงินลงทุนในหลักทรัพย์

เงินลงทุนในหลักทรัพย์ ประกอบด้วย พันธบัตร, หุ้นทุน, หุ้นกู้, ตั๋วเงิน และหลักทรัพย์อื่น
มีมูลค่ายุติธรรม (Fair Value) จำนวน 901.39 ล้านบาท
ค่าเผื่อการลดราคาของหลักทรัพย์มีจำนวน 4.55 ล้านบาท น้อยกว่าปีที่ผ่านมาที่มีจำนวน 12.44
ล้านบาท เพราะหุ้นในตลาดหลักทรัพย์แห่งประเทศไทยมีราคาสูงขึ้น

คณะกรรมการลงทุนของบริษัทฯ
ได้ติดตามความเคลื่อนไหวของอัตราดอกเบี้ยและภาวะเศรษฐกิจการเงินอย่างใกล้ชิด
โดยกำหนดนโยบายในการลงทุนด้วยความระมัดระวัง
เพื่อป้องกันมิให้การเปลี่ยนแปลงของสภาวะเศรษฐกิจส่งผลทำให้มูลค่าทรัพย์สินของบริษัทฯ
ผันผวนเกินกว่าที่ควรจะเป็น

1.1.3 ลูกหนี้เงินกู้

เงินให้กู้ยืมสุทธิเมื่อสิ้นปี 2550 มีจำนวน 35.11 ล้านบาท บริษัทฯ
มีนโยบายที่จะให้สินเชื่อด้วยความระมัดระวัง ติดตามลูกหนี้ที่ค้างชำระให้ชำระเงิน
และดำเนินคดีกับลูกหนี้ที่ค้างชำระเกินกว่า 12 เดือนขึ้นไป

ค่าเผื่อหนี้สงสัยจะสูญสำหรับลูกหนี้เงินให้กู้ ณ สิ้นปี 2550 มีจำนวน 9.68 ล้านบาท บริษัทฯ
ได้ตั้งค่าเผื่อหนี้สงสัยจะสูญลดลงจำนวน 0.24 ล้านบาท

1.1.4 ลูกหนี้อื่น ๆ

ลูกหนี้เช็คคืนสุทธิเมื่อสิ้นปี 2550 มีจำนวน 1.29 ล้านบาท บริษัทฯ
ได้ตั้งค่าเผื่อหนี้สงสัยจะสูญจำนวน 8.33 ล้านบาท ต่ำกว่าปี 2549 เป็นจำนวน 0.05 ล้านบาท

บริษัทฯ ตั้งค่าเผื่อหนี้สงสัยจะสูญของลูกหนี้เบี้ยประกันภัยค้างรับ เงินให้กู้ และลูกหนี้อื่น ๆ
โดยได้ทบทวนอย่างสม่ำเสมอจากประสบการณ์ในการชำระหนี้ ฐานะการเงิน และมูลค่าของหลัก
ประกันของลูกหนี้ เพื่อสามารถที่จะตั้งค่าเผื่อหนี้สงสัยจะสูญเป็นจำนวนที่เพียงพอ
ลดความเสี่ยงที่ลูกหนี้จะเสื่อมค่าลงในอนาคต นอกจากนี้ บริษัทฯ
มีนโยบายที่จะประเมินราคาที่ดินทุกแปลง ที่ใช้เป็นหลักประกันหนี้ของลูกหนี้เงินกู้ที่ผิดนัดชำระเกินกว่า
12 เดือน ทุก 2 ปี ทั้งนี้ขึ้นอยู่กับภาวะเศรษฐกิจที่อาจเปลี่ยนแปลงในอนาคต

อนึ่งบริษัทฯ จัดตั้งคณะอนุกรรมการเร่งรัดหนี้ในปี 2547
เพื่อบริหารความเสี่ยงในการเก็บเบี้ยประกันภัยค้างรับ ทำหน้าที่กำกับดูแลการติดตามเร่งรัดลูกหนี้
ให้สามารถติดตามเร่งรัดลูกหนี้ได้อย่างมีประสิทธิภาพ และป้องกันมิให้บริษัทฯ
ได้รับความเสียหายที่อาจจะเกิดจากลูกหนี้ค้างชำระ

1.2 ความเสี่ยงที่เกิดจากธุรกิจประกันวินาศภัย

บริษัทฯ
ได้บริหารความเสี่ยงภัยที่เกิดจากธุรกิจประกันวินาศภัยด้วยการกระจายความเสี่ยงไปยังผู้รับประกันภัยต่อ
ทั้งที่อยู่ในประเทศไทยและต่างประเทศ
โดยเน้นเลือกบริษัทรับประกันภัยต่อที่มั่นคงมีระดับความน่าเชื่อถือที่สูงเท่านั้น
ทำให้มีความพร้อมที่จะจ่ายค่าสินไหมทดแทนขนาดใหญ่ได้โดยไม่มีผลกระทบต่อความมั่นคงทางการเงินของบริษัทฯ
เอง

1.3 ความเสี่ยงเนื่องจากการเปิดเสรีธุรกิจประกันวินาศภัย

บริษัทฯ ได้ปรับปรุง และพัฒนาการดำเนินงานอย่างต่อเนื่อง
เสริมรากฐานทางด้านการเงินและการตลาด ให้มีความพร้อมในด้านต่าง ๆ ดังนี้ :

1.  รักษาเงินกองทุนให้เพียงพอต่อการขยายธุรกิจ

2.  ดำรงสภาพคล่องทางการเงินให้เพียงพอต่อการจ่ายค่าสินไหมทดแทนด้วยความยุติธรรมและสุจริต

3.  ขยายงานด้านการตลาดที่มีคุณภาพเพื่อให้บริษัทฯ เจริญเติบโตในลักษณะที่ยั่งยืน

4.  พัฒนาเทคโนโลยีสารสนเทศโดยต่อเนื่อง เพื่อให้มีข้อมูลที่แม่นยำ
    ที่จำเป็นต้องใช้ในการประกอบธุรกิจ และสามารถให้บริการได้อย่างรวดเร็ว

5.  ยกระดับความรู้ของพนักงานด้วยการให้การศึกษาอย่างต่อเนื่อง

6.  พัฒนาระบบงานให้มีประสิทธิภาพ และประหยัด

  อนึ่งบริษัทฯ ได้แต่งตั้งคณะอนุกรรมการบริหารความเสี่ยงประกอบด้วยผู้บริหาร รวม

จำนวน 10 ท่าน เพื่อติดตาม ประเมินผล
และพัฒนาระบบป้องกันความเสี่ยงภัยที่เกิดจากการรับประกันภัยและอื่น ๆ